Puskás András alpolgármester úr, beszéde a Budapesti Ward Mária Általános Iskola és Gimnázium megújult főbejáratának átadó ünnepségén.

2013. szeptember 11.

Tisztelt Tartományfőnök asszony! Tisztelt Főtisztelendő urak! Tisztelt Tanári kar!

Kedves Gyerekek!

Szeretettel köszöntöm Önöket, szeretettel köszöntelek Benneteket az átadó ünnepség alkalmával. Amikor az iskolai támogatásokról döntünk, valójában a jövőt építjük. Hazánk jövője attól függ majd, hogy az oktatási intézmények milyen műveltségű embereket bocsájtanak ki. Mi csak annyit tehetünk, hogy megpróbáljuk a megfelelő körülményeket biztosítani számotokra és nevelőitek számára. Hogy milyen emberré váltok, az legnagyobb részt szüleitektől és tanáraitoktól függ, akik remélhetőleg nagyszerű tudással, emberséggel és jósággal vérteztek fel benneteket. A Belváros vezetői a jövő városa felépítésének célját tűzték ki maguk elé. A jövő városa pedig nem létezhet a jövő polgárai, a következő nemzedék nélkül, amely Ti vagytok. A jövő építése folyamatos soha véget nem érő feladat. Most ennek a folyamatnak egy jelentős és látványos szakaszához érkeztünk, az iskola épületének felújítása és bővítése által.

A mai naptól kezdve birtokba vehetitek az épület mindkét lépcsőházát és a főbejáraton keresztül érkezhettek reggelente az iskolába. Az épület technikai korszerűsítésére is sor került. A régi liftet közös erőfeszítéssel újra cseréltük. A válaszfalak elbontásával nem csak a fényviszonyok, hanem remélhetőleg minden diák és pedagógus közérzetén sokat javíthatunk majd. Ezek a fejlesztések csak egy lépést jelentenek a már száz éves kort meghaladó épület megújulásában és Belváros vezetése gondoskodik róla, hogy még számtalan ilyen ünnepélyes pillanatot éljünk át együtt.

…

Azt gondolom, hogy valamikor az ember életében eljön az a pillanat, amikor összesűrűsödik a munka egy adott pillanatra és mindannyian láthatjuk annak a közösen elvégzett munkának a gyümölcsét, amelyben sok év kitartása és munkája áll. Azt gondolom, hogy a mai nap egy ilyen pillanat. Mindenkihez, mindenkinek szeretnék köszönetet mondani, aki ebben részt vett és szeretnék bíztatni mindenkit a további közös munkára.

Isten áldását kérem.

Köszönöm szépen!